Skok na Witrivier-vrou se dood: ‘My ma sou trots gewees het’Annatjie Myburgh. Foto: Facebook So het Wendell Myburgh, seun van Annatjie Myburgh, Sondag gesê ure nadat sy ma se liggaam ná ŉ vier dae lange soektog gevind is. “Die manier waarop die gemeenskap hande gevat het ongeag ras of geloof is vir ons baie spesiaal. Ons het gebede van oor die land en wêreld gekry en ons waardeer elkeen. Aan elke ondersoekbeampte, speurder, sekuriteitsfirma en lid van die publiek wat help soek het, wil ons net baie dankie sê,” het hy gesê. Myburgh het gesê dat dit juis die gemeenskap se ondersteuning is wat hulle die afgelope paar dae staande gehou het. “Ons sou graag eerder my ma weer lewend terug wou hê, maar ons besef dat nie almal wat wegraak altyd [lewend] gevind word nie. Ons gebede is ook met daardie families wat steeds soekend is na hul geliefdes en ons bid saam met hulle.” Maroela Media het vroeër berig Annatjie se liggaam is in die vroeë oggendure sowat 7 km buite Witrivier tussen bosse gevind. Sers. Gerald Sedibe, woordvoerder van die polisie, het bevestig ŉ 26-jarige verdagte is in verband met haar verdwyning in hegtenis geneem en sal Maandag in die Witrivier-landdroshof verskyn op aanklagte van motorkaping en ontvoering. Sedibe wou geen verdere kommentaar lewer nie aangesien die polisie steeds na ŉ tweede verdagte op soek is. Volgens Wendell was Aiden, Annatjie se kleinkind, haar grootste trots. “Ons is dankbaar dat my moeder lank genoeg vir ons gespaar was vir haar om tyd saam met Aiden te kon deurbring. Sy gaan klein Aiden so baie mis … En ons vir haar. Dra asseblief ons gesin en familie aan die Here op sodat ons genoeg krag kan hê om ware vrede te vind by ons hemelse Vader.” ŉ Roudiens vir Annatjie sal voorlopig Saterdag om 09:00 vanuit die NG kerk Witrivier gehou word. Lees alle vorige berigte oor Annatjie Myburgh op Maroela Media.